**ELŐTERJESZTÉS**

****

BALATONBERÉNY KÖZSÉG ÖNKORMÁNYZATI KÉPVISELŐ-TESTÜLETÉNEK

**2024. október 8-i**

**nyilvános alakuló ülésére**

**TÁRGY:**

**Szervezeti és Működési Szabályzat felülvizsgálata**

**ELŐADÓ:**

Druskoczi Tünde

polgármester

**Tisztelt Képviselő-testület!**

Az önkormányzat szervezeti és működési szabályzatról szóló rendelete (a továbbiakban: SZMSZ) a mindenkori képviselő-testület és szervei működésének részletes szabályait tartalmazza, emiatt indokolt, hogy azt az önkormányzati választást követően megalakult új képviselő-testület a saját maga által kialakítani kívánt gyakorlathoz igazítsa. A rendelet felülvizsgálata, új rendelet megalkotása során a gyakorlati szempontokon túl figyelemmel kell lenni a **kötelező tartalmi elemek** kifejtésekor a jogszabályi előírásokra**,** továbbá meg kell vizsgálni, hogy mely **nem kötelező elemek** szabályozása célszerű és melyek elengedhetetlenek a testületi működés hatékonyabbá és gördülékenyebbé tétele érdekében.

Az SZMSZ felülvizsgálatátminden választási ciklus kezdetén el kell végezni **az Mötv. 43. § (3) bekezdése alapján**, amely szerint a **képviselő-testület az alakuló vagy az azt követő ülésen** e törvény szabályai szerint **megalkotja vagy felülvizsgálja szervezeti és működési szabályzatáról szóló rendeletét.**

A képviselő-testület a felülvizsgálati kötelezettségének **háromféle** módon tehet eleget:

* az SZMSZ tárgyalását napirendjére tűzi, **felülvizsgálja, de** **nem módosítja**, mert mind szervezeti felépítési, mind működésbeli szempontok alapján is megfelelőnek találja azt a további munkájához, mindezeken túl jogharmonizációt sem igényel;
* ha az SZMSZ szabályozása csak kis mértékben tér el az elképzeléseitől, és/vagy csak jogharmonizációs változtatások szükségesek, **módosítja** azt;
* amennyiben a hatályos SZMSZ-ben olyan sok a változtatást igénylő szabályozás, amely indokolja a rendelet hatályon kívül helyezését, a testület **új rendeletet alkot**.

A SZMSZ felülvizsgálata során elsősorban **az Mötv. előírásait kell figyelembe venni.**

Az **Mötv. 41. § (2) bekezdése** szerint az önkormányzat szervei: a polgármester, a főpolgármester, a vármegyei közgyűlés elnöke, a képviselő-testület bizottságai, a részönkormányzat testülete, a polgármesteri hivatal, a vármegyei önkormányzati hivatal, a közös önkormányzati hivatal, a jegyző, továbbá a társulás.

Az **Mötv.** az **57. § (1) bekezdésében** határozza meg, hogy a bizottságok tekintetében melyek az SZMSZ-ben kötelezően rögzítendő szabályozási elemek. E szerint az SZMSZ tartalmazza **az önkormányzat bizottságai elnevezését, a bizottságok tagjainak számát, a bizottságok feladat- és hatáskörét,** valamint működésük alapvető szabályait.

Ugyanezen rendelkezés szerintt a **száz főt meg nem haladó lakosú településen a bizottsági feladatokat a képviselő-testület látja el. Az ezer főt meg nem haladó lakosú településen a kötelező bizottsági feladat- és hatásköröket egy bizottság is elláthatja.**

A leírtakból az következik, hogy a **száz főnél kevesebb lakosú településeken** **nem lehet bizottságot létrehozni,** míg a **száz főnél több, de ezer főt meg nem haladó lakosú településeken a különböző kötelező bizottsági feladatok ellátására egy bizottság létrehozatala mindenképpen szükséges, de a képviselő-testület mérlegelési jogkörében dönthet több bizottság létesítéséről.**

A **kétezer főnél több lakosú településen pénzügyi bizottság létrehozatala kötelező.**

Az **Mötv. 39. § (3)** és **57. § (2) bekezdése** alapján **a vagyonnyilatkozatok nyilvántartását, ellenőrzését és vizsgálatát ellátó bizottság,** valamint az **Mötv. 37. § (1) bekezdése** alapján megválasztásra kerülő bizottság – az előző bekezdésben hivatkozott kivétellel – valamennyi képviselő-testület által kötelezően létrehozandó, amelyekről **az SZMSZ-ben rendelkezni kell.** Értelemszerűen ezeket a feladatokat **egy bizottság is elláthatja.**

A jelenleg hatályos rendeletünk szerint a képviselő-testületnek két állandó bizottsága van, a Pénzügyi, Településfejlesztési, Környezetvédelmi és Idegenforgalmi Bizottság, amely 5 tagú (3 képviselő és 2 külső tag), valamint a Szociális, Egészségügyi, Kulturális és Oktatási Bizottság, amely 3 tagú (2 képviselő és 1 külső tag).

Az alakuló ülést megelőző egyeztetések alapján a képviselő-testület a Szervezeti és Működési Szabályzatának felülvizsgálata keretében a képviselő-testület egy, kötelezően létrehozandó bizottság megalakítása mellett döntött Ügyrendi Bizottság elnevezéssel, és 3 képviselő taggal.

Az Ügyrendi Bizottság elsődleges feladat és hatásköre:

- vagyonnyilatkozatok nyilvántartása,

- vagyonnyilatkozatok ellenőrzése, ha az ellenőrzésre kezdeményezés érkezik,

- titkos szavazások lebonyolítása,

- összeférhetetlenségi, méltatlansági eljárás lefolytatása.

Javaslom az előterjesztés szerinti rendelet-tervezet elfogadását.

Balatonberény, 2024. október 4.

Druskoczi Tünde sk.

polgármester

**Előzetes hatásvizsgálati lap**

**Balatonberény Község Önkormányzata Képviselő-testületének a Szervezeti és Működési Szabályzatáról szóló 1önkormányzati rendelet módosításához**

(a jogalkotásról szóló 2010. évi CXXX. törvény 17.§-a alapján)

A tervezett jogszabály várható következményei, különösen

1. ***társadalmi hatás****: nincs*
2. **gazdasági hatása**: nincs
3. **költségvetési hatása**: csökkenti az önkormányzat költségvetési kiadásait.
4. **környezeti következményei:** nincs
5. **egészségi következményei**: a tervezetnek egészségi következménye nincs
6. **adminisztratív terheket befolyásoló hatásai**: csökkenti az adminisztratív terheket.
7. **megalkotásának szükségessége:** A képviselő-testület az alakuló ülésén eleget tett a Szervezeti és Működési Szabályzata felülvizsgálati követelményének, melynek keretében a saját maga által kialakítani kívánt gyakorlatához igazította bizottságait.
8. **alkalmazásához szükséges személyi, szervezeti, tárgyi és pénzügyi feltételek:** rendelkezésre áll.

Balatonberény, 2024. október 4.

Takácsné dr. Simán Zsuzsanna sk.

jegyző